Ο ΜΕΓΑΛΟΣ ΠΕΡΙΠΑΤΟΣ ΤΟΥ ΚΥΚΚΟΥ

Μια φορά κι έναν καιρό, σε έναν τόπο όχι και τόσο μακρινό ζούσε ένα αγαλματάκια σαν όλα τα άλλα κι όμως, ξεχωριστό. Όπως καταλάβατε αυτό δεν είναι ένα παραμύθι σαν όλα τα κοινά, όπου δράκοι, ιππότες και νεράιδες κάνουν ταξίδια μακρινά. Μιλάει όμως για έναν ήρωα μικρό, με μεγάλη καρδιά.
Κάπου στο κέντρο της Αθήνας, στον τρίτο όροφο του μουσείου Κυκλαδικής τέχνης ζει ο πρωταγωνιστής μας. Ένα μικρό σταυρόσχημο Κυπριακό ειδώλιο που το φωνάζουν Κύκκο.

Η ζωή του Κύκκου κυλάει ομαλά και ευχάριστα στην γυαλιστερή βιτρίνα που μένει μαζί με την οικογένειά του. Επισκέπτες κάθε ηλικίας από όλα τα μήκη και πλάτη της γης έρχονται καθημερινά και θαυμάζουν την οικογένεια των ειδωλίων και τα υπόλοιπα εκθέματα. Όλοι δείχνουν να είναι ευχαριστημένοι εκτός από έναν. Τον μικρό Κύκκο!

Από τότε που θυμάται τον εαυτό του λάτρευε να παρατηρεί και να ακούει τις συζητήσεις των επισκεπτών. Το μυαλό του ταξιδεύει με τα λόγια τους, στην σπουδαία του πατρίδα την Κύπρο. Ξέρει πια τόσα πολλά για το μέρος αυτό κι όμως του φαντάζει άγνωστο, μακρινό.

Οι μέρες περνούσαν γοργά, και τίποτα ξεχωριστό δεν γινόταν, αλλαγή καμιά. Ακούει ιστορίες που πια δεν του είναι αρκετές. Οι μέρες που πέρνα στη γυάλα γίνονται μαρτυρικές. Μια μέρα λοιπόν μαζεύει όλο του το θάρρος και ανακοινώνει στην οικογένεια του την μεγάλη του απόφαση.

<<Θα βγω έξω και θα γνωρίσω τον κόσμο, την γενέτειρά μας την Κύπρο!>>
Το χαμόγελο του Κύκκου δεν έσβησε ποτέ, παρά τις αντιρρήσεις των υπολοίπων και τις ειρωνείες τους περί μεγέθους και ρεαλισμού. Εκείνος είναι σίγουρος. Θα κάνει το ταξίδι που θα τον ολοκληρώσει. Θα γνωρίσει την πατρίδα του.
Είχε όμως να αντιμετωπίσει ένα πρόβλημα, << Πως θα φύγω από το μουσείο απαρατήρητος >> αναρωτιόταν ο Κύκκος.

 Οι μέρες περνούσαν και είχε αρχίσει να στεναχωριέται , δεν μπορούσε να βρει τρόπο να φύγει.

 Όμως, για καλό του μικρού μας ήρωα, μια μέρα που μια υπάλληλος του μουσείου του έκλεισε το μάτι αυτός άδραξε την ευκαιρία και έφυγε.
 Με την πρώτη ακτίδα ήλιου που έπεσε πάνω του η καρδούλα του ζεστάθηκε.
<<Αχ…τι ωραίος που είναι ο κόσμος!>>

Δεν άργησε πολύ να αλλάξει η γνώμη του Κύκκου, μόνο μια μικρή βόλτα στο κέντρο της Αθήνας αρκούσε. Άστεγοι, άποροι , μετανάστες και ζητιάνοι υπήρχαν σε κάθε γωνία που έστριβες. Σκουπίδια στα πεζοδρόμια με τους κάδους να ξεχειλίζουν σαν χωματερές. Μαζί με όλα αυτά, η κίνηση, τα καυσαέρια και οι πολυκοσμία έκρυβαν την ομορφιά του κέντρου.

Καθώς περπατούσε βρέθηκε έξω από ένα πελώριο κτήριο, όπου άκουσε πολλούς να μιλάνε για μια <<Βουλή>>.

<<Ποια είναι πάλι αυτή η Βουλή και γιατί άραγε να κρύβεται μέσα σε ένα τόσο μεγάλο παλάτι; Έχει και 300 λένε υπηρέτες να τη φροντίζουν. Πρέπει να ναι σπουδαία!>> σκεφτόταν ο μικρός Κύκκος.

Λίγο πιο δίπλα είδε ένα πλήθος τουριστών και πλησίασε για να δει τι κοιτούσαν. Ήταν το μνημείο του άγνωστου στρατιώτη. Είχε ακούσει για αυτό από τους επισκέπτες του μουσείου, δεν φανταζόταν ποτέ ότι θα το έβλεπε από κοντά. Ο φίλος μας συγκινήθηκε, δεν ήξερε ακριβώς από τί, αλλά κάτι σε αυτό το μνημείο τον είχε αγγίξει.

Μετά από λίγο ακόμα περπάτημα βρέθηκε μπροστά του μια πορεία. Διαδηλωτές κάθε ηλικίας συμμετείχαν. Άκουγε λέξεις όπως πόλεμος, ειρήνη, δίκιο! Δίκιο! Δίκιο!

 Ο Κύκκος είχε πια κουραστεί αρκετά οπότε αποφάσισε να τρυπώσει στην βαλίτσα μιας νεαρής κοπέλας. Η ομιλία της του φαινόταν οικία, δεν μπορούσε όμως να την καταλάβει απόλυτα. Σίγουρα ήταν Ελληνικά αλλά είχαν κάτι το διαφορετικό. Παρά τον ενθουσιασμό του, ο μικρός μας ταξιδιώτης ήταν τόσο κουρασμένος που πριν το καταλάβει τον είχε πάρει ο ύπνος.

Ένα απότομο κούνημα ξύπνησε τον Κύκκο ο οποίος πανικόβλητος κατάλαβε που βρισκόταν. Ήταν μέσα στο κύτος ενός αεροπλάνου! ‘Μάνα μου, μάνα μου’, σκέφτηκε.
 Ο χρόνος κάνει τη διαδρομή του και στα εύκολα και στα δύσκολα. Ε, κάποια στιγμή λοιπόν αποβιβάστηκαν και κατάφερε να ξεγλιστρήσει έξω από την βαλίτσα. Ένα απαλό αεράκι τον χάιδεψε , καμία σχέση με τον στιβαρό αέρα της Αθήνας. Ήταν το γλυκό κλίμα της Κύπρου!

Ενθουσιασμός και προσμονή πλημύριζαν τον μικρό Κύκκο. Άρχισε λοιπόν να περπατάει, κατευθυνόμενος προς την πρωτεύουσα τη Λευκωσία. Χάζευε τα αμπέλια , τις μηλιές και τις ροδακινιές, τις πράσινες εκτάσεις και του ουρανού τις συννεφένιες ζωγραφιές. Είχε φτάσει πια στην πόλη και εκεί που περπατούσε, έπεσε πάνω σε κάτι. Ένα τοίχος από συρματόπλεγμα του έκοβε τον δρόμο.
<<Τι είναι αυτό που με περιορίζει τις ρίζες μου να ανακαλύψω; Γιατί βρίσκεται εδώ και την ζωή και την κίνηση σταματά;>>, αναρωτιέται.

 Κοιτάει από την μια… κοιτάει από την άλλη , αλλά δεν φαίνεται ίχνος ζωής κοντά στο συρματόπλεγμα που φύτρωνε εκεί. Βλέπει όμως ένα αγριολούλουδο που την ιστορία δέχεται να του αφηγηθεί. Πως το τοίχος δεν βγήκε από της Κύπρου την γόνιμη γη, αλλά το φύτεψαν άνθρωποι που είναι κτητικοί. Δεν δέχονται ειρήνη και συμβίωση φιλική, παρά μόνο αν οι ίδιοι είναι οι αρχηγοί.
<<Και γιατί δεν κάνουμε κάτι, η φωνή μας να ακουστεί. Το σύρμα να γκρεμίσουν και η δικαιοσύνη να αποδοθεί!>>

Η απάντηση του λουλουδιού δεν άρεσε και πολύ στον μικρό αγωνιστή, καθώς είπε: << Τι να κάνουμε, είμαστε μικροί και τις αποφάσεις τις παίρνουν μόνο οι ισχυροί>>
Ο Κύκκος τότε θυμάται τον Άγνωστο στρατιώτη από τον οποίο τόσο είχε εμπνευστεί και τους ανθρώπους της διαδήλωση που δεν έμεναν άπραγοι, μουγκοί. Κάτι μέσα του ξύπνησε, κάτι ηρωικό, αγώνα για την πατρίδα του θα έδινε, κι ας ήταν ένα ειδώλιο τόσο δα μικρό.

 << Θα σταθώ με ανοιχτά τα χέρια πάνω στο σύρμα και δεν θα φύγω αν δεν το ξεριζώσουν από κει>>.

Πράγματι, το πε και το κανε !

 Ένας φωτογράφος που στεκόταν λίγο πιο μακριά, πλησίασε να δει τον Κύκκο και ενθουσιάστηκε βαθιά. Τον τράβηξε μια φωτογραφία που δεν άργησε να διαδοθεί. Viral έγινε σε όλη τη γη! Το συρματόπλεγμα όμως ήταν ακόμα εκεί , το ίδιο και ο Κίκος χωρίς να πτοηθεί.

Σε εκείνη την περιοχή που προηγουμένως δεν άκουγες φωνή, είχε μαζευτεί πλήθος ανθρώπων για να δουν τον μικρό αγωνιστή.

 Ξαφνικά, μέσα από το πλήθος ξεπροβάλουν μικρά ειδώλια από του κόσμου τις διαφορετικές γωνιές, που ήρθαν να σταθούν δίπλα στον Κύκκο, να ενωθούν όλων οι φωνές. Από την Ασία και την Ωκεανία, απ’ την Αφρική και τη Λατινική Αμερική, από την Ευρώπη και των Ινδιάνων τη γη. Το συρματόπλεγμα τώρα γεμίζει με πολύχρωμα, παράξενα ανθρωπάκια, που αρχίζουν να τραγουδούν απ’ της καρδιάς τους τη φωνή και οι γύρω χτυπάνε παλαμάκια:

 Μικρή η μορφή μας
 μεγάλες φωνές
εσάς να ξυπνήσουν
την Κύπρο μας δες,
που πια χωρισμένη σε δύο μισά
με ανθρώπους διχασμένους
η πληγή είναι βαθιά .

Για αυτό ακούστε όλου του κόσμου την φωνή
το σύρμα να πέσει
και η γη να γιατρευτεί.
Ειρήνη και ομόνοια να εξαπλωθεί,
η Κύπρος από τις αλυσίδες να ελευθερωθεί!

Με τα λόγια τους αυτά το μέγεθος πια κανείς δεν υπολογίζει και η δύναμη της φωνής τους το τοίχος γκρεμίζει. Το σύρμα συρρικνώνεται, ζαρώνει, εξαϋλώνεται.
Οι μικροί πολύχρωμοι πολυεθνικοί μας ήρωες ενωμένοι σαν μια γροθιά, έκαναν τα αδύνατα δυνατά. Έφεραν ξανά την ενότητα στης Κύπρου τη γη και όλα αυτά άρχισαν από τί; Από ένα τόσο δα ειδώλιο, τον Κύκκο τον αγωνιστή!

Τέλος